Први атински поморски (Делски) савез распуштен је 404. п. н. е. Био је то један од основних услова Спартанаца, победника у Пелопонеском рату. Лисандар је након победе код Егоспотама започео са укидањем демократије у Јонији. Чланице савеза, незадовољне тежњом Атине да своју политику наметне и њима, дочекале су Спартанце као ослободиоце. Међутим, успоставивши хегемонију над Хеладом, Спартанци су увели плаћање данка и у бивше чланице атинског архе-а поставили своје управнике - хармосте. Положај атинских савезника које су Спартанци „ослободили“ тираније Атине стварно је остао исти. Данак кога су плаћали Спарти био је једнак форосу кога су плаћали као чланарину; око 1000 таланата годиње. Демократске скупштине замењене су олигархијским декархијама, а атински епископи и клерухије спартанским хармостима и гарнизонима. Све то уз паролу „Слобода Хеладе“. Спровођење исплате дажбина било је грубље и примитивније. Сваки покушај отпора сурово је кажњаван.